**ΔΗΜΟΣ ΖΑΓΟΡΑΣ – ΜΟΥΡΕΣΙΟΥ**

**ΔΕΛΤΙΟ ΤΥΠΟΥ**

**ΖΑΓΟΡΑ 26 ΦΕΒΡΟΥΑΡΙΟΥ 2025**

**Ο Δήμος Ζαγοράς – Μουρεσίου στις μεγάλες εκθέσεις τουρισμού τον μήνα Φεβρουάριο 2025**

Ο Δήμος Ζαγοράς Μουρεσίου σε αγαστή συνεργασία με τον Δήμο Βόλου και τον Δήμο Νοτίου Πηλίου συμμετείχε από κοινού σε τρείς διεθνείς εκθέσεις για τον μήνα Φεβρουάριο. Οι τρείς αυτές εκθέσεις είχαν σταθμούς παρουσίασης το Μόναχο, το Βελιγράδι και το Βουκουρέστι. Αν και το χρονικό πλαίσιο των εκθέσεων συνέπιπτε, οι τρείς Δήμοι με αφοσίωση και συνέπεια καθ’ όλη την διάρκεια του ταξιδιού, κατάφεραν να παρουσιάσουν τον προορισμό Volos Pelion με επιτυχία.

Την αποστολή συνόδευσε η Εντεταλμένη Δημοτική Σύμβουλος Τουρισμού & Πολιτισμού κ. Τριανταφύλλου Ασπασία, εκπροσωπώντας το Δήμο Ζαγοράς Μουρεσίου.

Η πρώτη Διεθνή Έκθεση «FREE 2025» πραγματοποιήθηκε στο Μόναχο της Γερμανίας σε αυτόνομο περίπτερο, το οποίο περιελάμβανε στις παροχές του σύγχρονη τεχνολογία και μέσα προβολής, καθώς επίσης δυνατότητα διερμηνείας για την λειτουργικότερη επικοινωνία με τους επισκέπτες. Στα πλαίσια της έκθεσης, πραγματοποιήθηκαν δράσεις με παραδοσιακούς χορούς από τον Πανθεσσαλικό Σύλλογο Μονάχου & Περιχώρων και γαστρονομικό κέρασμα τοπικών γεύσεων, ποτών και εδεσμάτων στους επισκέπτες της έκθεσης. Μια ασυγκρίτως ελκυστική κίνηση μιας και ο προορισμός του Ανατολικού Πηλίου φημίζεται για τις μοναδικές γεύσεις που προσφέρει με αγάπη κα μεράκι σε κάθε ταξιδιώτη.

Επόμενη σε σειρά έκθεση ήταν η «TARGUL TURISM ROMANIE 2025» στο Βουκουρέστι της Ρουμανίας. Όπως και στο Μόναχο έτσι και σ’ αυτήν την έκθεση ο Δήμος Ζαγοράς Μουρεσίου έθεσε την παρουσία του με ζήλο προς ανάδειξη του προορισμού. Το αυτόνομο περίπτερο Volos Pelion λειτούργησε και στο Βουκουρέστι με τις ίδιες τεχνολογικές παροχές προβολής, αλλά και ανθρώπινο δυναμικό για την δυνατότητα διερμηνείας. Δεν θα έλειπαν βεβαίως εκδηλώσεις κι από αυτήν την έκθεση. Πιο συγκεκριμένα, ο Πολιτιστικός Σύλλογος «Εν Τρικερίω» παρουσίασε πηλιορείτικους παραδοσιακούς χορούς και οι επισκέπτες είχαν την ευκαιρία να γευτούν εδέσματα και ποτά της τοπικής γαστρονομίας.

Τέλος, η έκθεση «SAZAM TOURISM IFT 2025» έλαβε χώρα στο Βελιγράδι της Σερβίας, όπου συρροή κόσμου κατέκλεισε το περίπτερο Volos Pelion, μαθαίνοντας τα ιδιαίτερα χαρακτηριστικά γνωρίσματα του προορισμού, την πολυποίκιλη εικόνα του και την αυθεντικότητά του, η οποία μένει αναλλοίωτη ακόμη και στο μείζον της τουριστικής περιόδου.

Η Εντεταλμένη Δημοτική Σύμβουλος του Δήμου Ζαγοράς Μουρεσίου κ. Τριανταφύλλου Ασπασία δηλώνει χαρακτηριστικά: *«Κάθε ελληνικός τόπος έχει τα μοναδικά του χαρακτηριστικά, αυτά που του δίνουν ξεχωριστή οντότητα μέσα στον χάρτη. Το Πήλιο αναδεικνύει σε κάθε εποχή την ιδιαίτερη φυσιογνωμία του γι’ αυτό και αποτελεί σημείο προσέλευσης ταξιδιωτών χειμώνα καλοκαίρι. Το καταπράσινο βουνό αγκαλιάζει ένα γαλανό σεντόνι άλλοτε φουρτουνιασμένο κι άλλοτε γαλήνιο στην ανατολική πλευρά της Ελλάδας. Μια κουλτούρα αιώνια, παντρεμένη με την γαστρονομία και τον πολιτισμό κάθε χωριού δίνει κάθε χρόνο το παρόν στις χώρες της Ευρώπης με στόχο να επηρεάσει θετικά το παγκόσμιο κοινό. Ο Δήμος Ζαγοράς Μουρεσίου σε συνεργασία με τους δύο όμορους Δήμους Βόλου και Ν. Πηλίου θα συνεχίσει το έργο του, δίνοντας βάση πάντα στην αυθεντικότητα και στην ποικιλομορφία του τόπου του με ηθική συνέπεια και σεβασμό, προωθώντας ο καθένας από το μετερίζι του τον κοινό προορισμό Volos Pelion».*

Ακολουθούν νέες δράσεις το επόμενο χρονικό διάστημα!